Diari Oficial de la Generalitat Valenciana


Sumari del DOGV 6168, del 18-12-2009 (2009/13642)

Notificació de la sentència 1565 dictada en el recurs de cassació en interés de llei 1/000002/2009-S.
-----------------------------------------------------------------------------------------------------

### Dades del document

Número de DOGV
:   6168

Data del DOGV
:   18-12-2009

Secció del DOGV
:   IV. ADMINISTRACIÓ DE JUSTÍCIA

Número del document
:   2009/13688


Data del document
:   28-10-2009

Organisme emissor
:   Tribunal Superior de Justícia de la Comunitat Valenciana

Tipus de document
:   Edicte

Notificació de la sentència 1565 dictada en el recurs de cassació en interés de llei 1/000002/2009-S. [2009/13446]  
Sentència número 1565  
President  
Edilberto José Narbón Lainez   
Magistrats:   
José Martínez-Arenas Santos   
Luis Manglano Sada   
Desamparados Iruela Jiménez   
València, 28 d'octubre de 2009   
La Sala Contenciosa Administrativa del Tribunal Superior de Justícia de la Comunitat Valenciana ha vist el recurs de cassació en interés de llei número 2/2009, interposat per l'administració de la Generalitat Valenciana, representada i defensada pel lletrat de la Generalitat, contra la sentència número 48/2008, de data 16 de desembre del 2008, dictada pel Jutjat Contenciós Administratiu número 10 de València en el recurs contenciós administratiu número 136/2008. Hi ha sigut parts el Ministeri Fiscal i María Esther González Martínez, representada per la procuradora Celia Sin Sánchez.   
Hi ha sigut ponent el magistrat Luis Manglano Sada.  
«Antecedents de fet   
Primer. La part dispositiva de la sentència objecte de recurs literalment és com segueix: "Estime el recurs contenciós administratiu interposat per Mª Esther González Martínez, contra la Conselleria de Sanitat de la Generalitat Valenciana, que impugna la resolució esmentada en l'encapçalament, i la declare no ajustada a dret, i reconec en la interessada la situació jurídica individualitzada consistent en el dret a percebre la diferència de complement anual reclamat, per a arribar al 40% d'aquest l'any 2007, amb un total de 199,98 euros".   
Segon. La representació processal de l'administració de la Generalitat Valenciana va formular un escrit d'interposició del recurs de cassació en interés de la llei, on indicava els motius en què s'empara, consistents en l'existència d'un dany greu per a l'interés general i l'existència d'un error en la sentència consistent en la interpretació incorrecta dels articles 14.3 i disposició transitòria segona del Decret 85/2007, del Consell, i sol·licitava a la sala que es dictara una sentència que formulara la doctrina següent: "Que la disposició transitòria segona del Decret 85/2007, del Consell, de data 22 de juny, i quant al percentatge d'aplicació per a l'exercici 2007 del complement de desenvolupament professional, ha d'interpretar-se corresponent a un exercici complet, per la qual cosa el període establit en l'esmentada disposició transitòria d'1 de juliol el 31 de desembre de 2007 correspon al 50% de l'import fixat en còmput anual per al complement esmentat, segons el que estableix l'article 14.3 de l'esmentat Decret 85/2007".   
Tercer. La representació de María Esther González Martínez va formular al·legacions d'oposició al recurs, que negaven l'existència de dany greu per a l'interés general, al·legant la interpretació correcta de la normativa invocada per part de la sentència qüestionada, respectant-se la progressivitat en la implantació del complement, sol·licitant la desestimació de la cassació i la fixació de doctrina legal sobre el pagament del 40% en 2007 del complement de desenvolupament professional.   
El Ministeri Fiscal, en l'audiència conferida, va informar en el sentit que havia de desestimar-se el recurs.   
Quart. Es va remetre el que s'ha efectuat a la presidència de la sala a l'efecte d'assenyalament.   
Cinqué. Es va assenyalar per a la votació i decisió del recurs el dia 27 d'octubre de 2009.   
Sisé. En la substanciació d'aquest procés s'han observat les prescripcions legals.   
Fonaments de dret   
Primer. La sentència objecte de recurs anul·la la resolució de 16 de juny de 2008, del gerent del departament número 7 de València, de la Conselleria de Sanitat, que va denegar a María Esther González Martínez el pagament de 199,98 euros en concepte de diferència de la quantia del complement de desenvolupament professional, argumentant que ja se li havien pagat 200 euros corresponents al 20% de l'exercici 2007, i que no pertocava el 40% reclamat. Aquesta sentència, després de mencionar i interpretar l'article 14.3 i la disposició transitòria segona del Decret 85/2007, reconeix a la interessada la situació jurídica individualitzada consistent en el dret a percebre la diferència de complement anual reclamat, per a aconseguir el 40% del mateix l'any 2007, amb un total de 199,98 euros.   
L'argument essencial de la sentència impugnada és que el decret regula un complement de desenvolupament professional d'implantació progressiva, i que correspon a la recurrent (grup D, grau 1) una suma final anual de 1.000 euros, i l'afectarà la progressivitat per al 2007 en el 40% d'aquesta suma, tal com es desprén de la normativa invocada, del seu sentit literal i lògic, sense que la possible foscor de la norma puga emparar una interpretació restrictiva per qui resulta responsable de la redacció.   
Segon. La Llei 55/2003, de 16 de desembre, de l'Estatut Marc del Personal Estatutari dels Serveis de Salut estableix en l'article 43 les retribucions complementàries i en l'apartat e) inclou el complement de carrera destinat a retribuir el grau aconseguit en la carrera professional quan aquest sistema de desenvolupament professional s'haja implantat en la categoria corresponent.   
La Llei de la Generalitat Valenciana 3/2003, de 6 de febrer, d'Ordenació Sanitària, recull en l'article 35 la carrera professional i disposa respecte d'això el que segueix:   
"[...] reglamentàriament es promouran les vies necessàries tendents a la motivació professional, amb la finalitat d'estimular l'exercici del treball realitzat i avançar cap a la millora contínua, per a la qual cosa s'implantaran polítiques d'incentivació i desenvolupament de la carrera professional".   
La Generalitat Valenciana ha aportat al recurs les actes de la mesa sectorial de sanitat corresponents a les sessions d'11 de gener del 2005, 16 de desembre del 2005 i 23 de febrer del 2007, que establien l'aprovació de l'acord sobre la carrera i el desenvolupament professional, disposant el que fa referència a la carrera professional, la que resulta d'aplicació a llicenciats i diplomats inclosos en els articles 6 i 7 de la Llei d'Ordenació i que tenen la consideració de personal sanitari d'acord amb el que disposa el Decret 71/1989.   
L'acord esmentat de 16 de desembre del 2005 recollia els principis del model de desenvolupament i, pel que fa als terminis d'implantació, es va disposar el que segueix:   
"La negociació sobre el desenvolupament professional del personal de les categories no sanitàries i d'aquelles sanitàries que no requereixen titulació universitària, en els termes que recull l'article 40 i 2.3 de la Llei 55/2003, de 16 de desembre, de l'Estatut Marc de Personal Estatutari dels Serveis de Salut, adscrit a les institucions sanitàries de la Conselleria de Sanitat, que començarà en el primer trimestre de 2006, haurà d'estar finalitzada abans de l'últim trimestre de 2007 i la implantació efectiva es realitzarà d'acord amb el que disposa l'article 43.2.e de l'esmentada Llei 55/2003, de 16 de desembre, de l'Estatut Marc del Personal Estatutari dels Serveis de Salut, a partir de l'1 de gener del 2008, amb efectes des de la firma de l'acord. La progressivitat en la implantació de l'acord haurà de finalitzar coincidint amb el de la carrera professional".   
Aquest acord va ser previ a l'aprovació del Decret 66/2006, de 12 de maig, del Consell de la Generalitat Valenciana, que aprova el sistema de carrera professional, i que en la disposició transitòria segona va establir:   
"Segona   
El complement de carrera professional es pagarà de forma progressiva durant una fase d'implantació que durarà quatre anys, amb els efectes econòmics des de l'1 de juliol del 2006 i amb l'equivalència següent:   
- Primer exercici: el 20% del complement   
- Segon exercici: el 40% del complement   
- Tercer exercici: el 60% del complement   
- Quart exercici: el 80% del complement   
- A partir del cinqué exercici es percebrà el 100% del complement".   
S'ha de destacar també l'acta de la mesa sectorial de sanitat que tingué lloc en sessió de 6 de febrer del 2007, relatiu al desenvolupament professional i en la disposició transitòria segona disposa el següent:   
"Segona   
El complement de desenvolupament professional es pagarà de forma progressiva durant una fase d'implantació amb l'equivalència següent:   
Entre l'1 de juliol i el 31 de desembre del 2007: 40% del complement.   
Entre l'1 de gener i 31 de desembre del 2008: 60% del complement.  
Entre l'1 de gener i el 31 de desembre del 2009: 80% del complement.  
A partir de l'1 de gener del 2010: 100% del complement".   
La conseqüència d'aquest últim acord sectorial va ser el Decret 85/2007, de 22 de juny, del Consell, l'article 14.3 del qual establia la quantia del complement de desenvolupament professional, en còmput anual, d'acord amb el respectiu grup i grau, fixant-se per al supòsit litigiós que ens ocupa (grup D, grau 1) un import de 1.000 euros.   
La disposició transitòria segona del Decret 85/2007 en regula l'aplicació progressiva:   
"El complement de desenvolupament professional es pagarà de forma progressiva durant una fase d'implantació amb l'equivalència següent:   
- Entre l'1 de juliol i el 31 de desembre del 2007: 40% del complement.   
- Entre l'1 de gener i el 31 de desembre del 2008: 60% del complement.   
- Entre l'1 de gener i el 31 de desembre del 2009: 80% del complement.   
- A partir de l'1 de gener del 2010: 100% del complement."  
Crida l'atenció que la regulació de la norma transitòria referida difereix de la que conté el Decret 66/2006, de 12 de maig, sent la conseqüència lògica del compromís que la implantació efectiva d'aquesta es realitzara amb efectes des de la firma de l'acord corresponent, perquè havent-se adoptat l'acord relatiu al desenvolupament professional a principis de l'any 2007, perquè es va aprovar en sessió de 6 de febrer del 2007, la redacció d'aquests decrets és diferent d'acord amb el compromís d'implantació des que es va firmar, la qual cosa es desprén de la interpretació literal del Decret 85/2007 i dels acords sectorials esmentats, de manera que tota aquesta interpretació sistemàtica permet afrontar la qüestió en el mateix sentit que el que feia la sentència qüestionada, perquè tant des dels antecedents com des del sentit literal de les normes pertoca entendre que corresponia pagar a la interessada el 40% reclamat per al 2007.   
Tercer. Exposada la lectura sistemàtica del marc reglamentari aplicable al supòsit d'actuacions, que té la interpretació feta pel Jutjat, aquesta sala no hi ha observat cap dels motius invocats per la lletrada de la Generalitat Valenciana, perquè:   
a) Quan l'article 101 de la Llei de la Jurisdicció Contenciosa Administrativa permet interposar un recurs de cassació en interés de la llei contra una sentència dictada per jutges contenciosos administratius, ho fa sotmetent-ho a una doble condició: que existisca un dany greu per a l'interés general i que resulte errònia la resolució dictada. Doncs bé, ni s'ha fet el menor esforç que acredite el primer requisit, tan sols s'ha esmentat que pot afectar 11.635 persones, sense més esforç argumentatiu, ni s'ha demostrat cap error de la sentència impugnada, que resol el litigi amb ple sotmetiment a l'ordenament jurídic.   
b) La lectura sistemàtica i literal de la disposició transitòria segona del Decret 85/2007 no té cap foscor i pareix superflu el debat sobre com interpretar-la, perquè la norma és clara: en el segon semestre de 2007 es cobrarà el 40% de l'import del complement de desenvolupament professional, és a dir, la interessada havia de percebre per aquest concepte la suma de 400 euros.   
c) Siga quina siga la intenció de l'administració autonòmica quan va redactar aquesta norma transitòria, la veritat és que posteriorment no pot tornar sobre els seus passos i pretendre una reinterpretació interessada que permeta secundar la seua pretensió que en el 2007 es perceba només el 20%, perquè quan va voler disposar aquest percentatge així ho va fer (Decret 66/2006, de 12 de maig), sent plenament vàlid el percentatge del 40% per al 2007 previst en Decret 85/2007 perquè respecta la progressivitat convinguda, ho fa a partir de la firma de l'acord sectorial i una vegada es publica el Decret de 22 de juny del 2007, per a un exercici 2007 reduït a 6 mesos per aqueix motiu.   
d) Si es convé una implantació progressiva del complement en quatre anys, des del 2007 fins al ple cobrament en 2010, a raó d'una progressió del 40% en 2007, del 60% en 2008, del 80% en 2009 i del total en 2010, no té sentit qüestionar aquesta progressivitat postulant un 20% per al 2007 en contra de la pròpia literalitat de la norma, generant amb això una impertinent inseguretat jurídica.   
Quart. En conseqüència, pertoca desestimar el recurs de cassació en interés de la llei formulat per la lletrada de la Generalitat Valenciana, amb imposició de costes a la part recurrent de conformitat a l'article 139.2 de la Llei de la Jurisdicció Contenciosa Administrativa.   
Vistos els preceptes legals citats per les parts, concordants i tots altres que hi són aplicables de manera general.   
Disposem  
Desestimem el recurs de cassació en interés de la llei interposat per l'administració de la Generalitat Valenciana contra la sentència número 48/2008, de data 16 de desembre del 2008, dictada pel Jutjat Contenciós Administratiu número 10 de València en el recurs contenciós administratiu número 136/2008 i fem imposició expressa de les costes a la part recurrent.   
Contra aquesta sentència no es pot interposar cap recurs ordinari.  
Aquesta és la nostra sentència, de què s'unirà un certificat a les actuacions, que pronunciem, manem i firmem.»  
Publicació. La sentència anterior ha sigut llegida i publicada en el dia de la data pel magistrat ponent d'aquesta, mentre estava constituït el tribunal en audiència pública; jo, el secretari, en done fe.  
València, 28 d'octubre de 2009.- El secretari: Juan José Montero Chamorro.